recursal/SuperWikiNEXT-32B huggingface dataset:
Ο **Τζάκοπο Φραντσέσκο Ρικκάτι** (*Jacopo Francesco Riccati*, 28 Μαΐου 1676 – 15 Απριλίου 1754) ήταν Ιταλός (Ενετός μαθηματικός και δικαστής. Είναι γνωστός από την εξίσωση που αναφέρεται σήμερα με το όνομά του.

Οικογένεια και σπουδές
----------------------

Ο Ρικάτι γεννήθηκε στη Βενετία και καταγόταν από πλούσια οικογένεια. Η γενιά του πατέρα του, του κόμη Μοντίνο Ρικκάτι, ήταν γαιοκτήμονες, κατέχοντας εκτάσεις κοντά στη Βενετία. Η μητέρα του ήταν από την ισχυρή οικογένεια Κολόννα. Ο πατέρας του πέθανε όταν ο Τζάκοπο ήταν μόλις δέκα ετών, αφήνοντάς του μεγάλη ακίνητη περιουσία. Ο Τζάκοπο πήγε πρώτα στη σχολή των Ιησουιτών για ευγενείς στη Μπρέσια και μετά, το 1693, εισάχθηκε στο Πανεπιστήμιο της Πάντοβα για να σπουδάσει νομικά. Πήρε πράγματι δίπλωμα νομικής (LL.D.) το 1696. Ενθαρρυμένος, ωστόσο, από τον Στέφανο ντέλλι Άντζελι να μελετήσει μαθηματικά, επιδόθηκε στη μελέτη της μαθηματικής αναλύσεως.

Σταδιοδρομία
------------

Το βιβλίο *Opere* του Ρικκάτι (1761)
Ο Ρικκάτι είχε διάφορες προτάσεις να αναλάβει ακαδημαϊκές θέσεις, αλλά τις αρνήθηκε όλες προκειμένου να αφιερώσει ολόκληρη την προσοχή του στην προσωπική του μελέτη της αναλύσεως. Ο ίδιος ο Μέγας Πέτρος τον προσεκάλεσε στη Ρωσία για να αναλάβει πρόεδρος της Ακαδημία Επιστημών της Αγίας Πετρουπόλεως. Προσκλήθηκε επίσης στη Βιέννη ως αυτοκρατορικός σύμβουλος και του προσφέρθηκε θέση καθηγητή στο Πανεπιστήμιο της Πάντοβα. Απέρριψε όλες αυτές τις προσφορές.

Η Σύγκλητος της Βενετίας τον συμβουλευόταν συχνά σε θέματα κατασκευής διωρύγων και φραγμάτων ποταμών. Το 1723 ο Ρικκάτι ανακηρύχθηκε επίτιμο μέλος της Ακαδημίας Επιστημών του Ινστιτούτου της Μπολόνια. Απεβίωσε στο Τρεβίζο σε ηλικία 78 ετών.

Μέρος των εργασιών του επί των πολυωνύμων περιελήφθη από τη Μαρία Γκαετάνα Ανιέζι, μετά από αίτημα του Ρικκάτι, στο βιβλίο για τον ολοκληρωτικό λογισμό του έργου της *Analytical Institutions*.

Η εξίσωση Riccati είναι γνωστή με το επώνυμο του Τζάκοπο Φραντσέσκο Ρικκάτι επειδή αυτός την μελέτησε.

Τέκνα
-----

Ο γιος του Τζάκοπο, ο Βιντσέντο Ρικκάτι έγινε Ιησουίτης και ακολούθησε τα βήματα του πατέρα του, πρωτοπορώντας στην ανάπτυξη των υπερβολικών συναρτήσεων.

Ο Τζορντάνο Ρικκάτι, άλλος γιος του Τζάκοπο, υπήρξε ο πρώτος που μέτρησε τον λόγο του μέτρου ελαστικότητας του Young μεταξύ μετάλλων, 25 χρόνια πριν τον ομώνυμο επιστήμονα Τόμας Γιανγκ.

Παραπομπές
----------

1. ↑  Maria Gaetana Agnesi: «The author's preface to the reader» *Analytical Institutions*, p. XXIII on Google Books, London, 1801

Εξωτερικοί σύνδεσμοι
--------------------

* Μαθηματική βιογραφία από τους J.J. O'Connor and E.F. Robertson στο MacTutor History of Mathematics archive, στο Πανεπιστήμιο του Σαιντ Άντριους

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 2493690
* LCCN: n85233121
* ISNI: 0000 0000 6139 5879
* GND: 119543885
* SUDOC: 033264686
* BNF: cb120689750 (data)
* MGP: 184151
* ICCU: RAVV082988

 |

 |
«Domine quo vadis?», πίνακας του Αννίμπαλε Καρράτσι από το 1602
Η φράση ***«Κβο βάντις;»*** (*Quō vādis?*) είναι μια λατινική ερωτηματική φράση που σημαίνει κατά λέξη «πού βαδίζεις;». Μεταφράζεται επίσης συχνά (και ορθότερα) ως «πού πηγαίνεις;» ή παραδοσιακά ως «πού υπάγεις;».

Αυτή η φράση είναι γνωστή από μία χριστιανική παράδοση που αναφέρεται στον Απόστολο Πέτρο: Σύμφωνα με το απόκρυφο βιβλίο *Πράξεις του Πέτρου* (Κώδικας του Βερτσέλλι XXXV), ο Πέτρος εγκαταλείπει τη Ρώμη φοβούμενος τη θανάτωσή του από το καθεστώς, και στον δρόμο έξω από την πόλη βλέπει έναν άνθρωπο που βαδίζει προς την αντίθετη κατεύθυνση. Από κοντά αναγνωρίζει στο πρόσωπό του τον αναστημένο Ιησού Χριστό. Στη λατινική μετάφραση, ο Πέτρος τον ρωτάει «Κβο βάντις;» και εκείνος αποκρίνεται ότι, καθώς ο Πέτρος εγκατέλειπε το ποίμνιό του, *«Rōmam eō iterum crucifīgī»* (= «Πηγαίνω στη Ρώμη για να σταυρωθώ για δεύτερη φορά»). Μετά το όραμα αυτό, ο Πέτρος βρίσκει το θάρρος να επιστρέψει στην πόλη και να συνεχίσει την αποστολή του. Στο κατά την παράδοση σημείο της συναντήσεως, περίπου 800 μέτρα έξω από την Πύλη του Αγίου Σεβαστιανού, σήμερα ένα μικρό εκκλησάκι θυμίζει το περιστατικό.

Η ερωτηματική φράση «quo vadis» απαντάνται επίσης σε επτά άλλες περιπτώσεις στη λατινική μετάφραση της Βίβλου, τη Βουλγάτα.

Στον πολιτισμό
--------------

Ο Πολωνός συγγραφέας Χένρικ Σιενκιέβιτς έγραψε το ιστορικό επικό μυθιστόρημα *Κβο βάντις: μια αφήγηση για την εποχή του Νέρωνος* (1895), το οποίο με τη σειρά του διασκευάσθηκε αρκετές φορές σε κινηματογραφικές ταινίες, μεταξύ των οποίων ξεχωρίζει η χολυγουντιανή υπερπαραγωγή *Κβο Βάντις* του 1951, που ήταν υποψήφια για οκτώ «Όσκαρ». Το μυθιστόρημα εξάλλου υπήρξε σημαντικός παράγοντας για να βραβευθεί ο Σιενκιέβιτς με το Βραβείο Νόμπελ Λογοτεχνίας το 1905. Περισσότερα στο:

Δείτε επίσης
------------

* Κβο βάντις (αποσαφήνιση)

Παραπομπές
----------

1. ↑  «The Acts of Peter», υπό M.R. James
2. ↑  Gen 16:8, 32:17. Iud 19:17. Iudith 10:11. Io 13:36, 14:5, 16:5. Ionas 1:8, Zacharias 2:2.
3. ↑  «Academy Awards Database - AMPAS». *awardsdatabase.oscars.org*. Ανακτήθηκε στις 2 Σεπτεμβρίου 2016. [*νεκρός σύνδεσμος*]
Το **Τονγκατάπου** (*Tongatapu*) είναι το κυριότερο νησί του νησιωτικού κράτους Τόνγκα. Σε αυτό βρίσκεται η πρωτεύουσα του κράτους, η Νουκουαλόφα. Βρίσκεται στο νότιο σύμπλεγμα νησιών της Τόνγκα, στο οποίο έδωσε το όνομά του. Το 70,5% του πληθυσμού του βασιλείου, 74.611 κάτοικοι το 2016, ζουν στο Τονγκατάπου.

Το Τονγκατάπου γνώρισε ταχύτερη οικονομική ανάπτυξη από τα άλλα νησιά της Τόνγκα και έτσι προσέλκυσε πολλούς εσωτερικούς μετανάστες από αυτά.

Γεωγραφία
---------

Η νήσος έχει έκταση 257,03 τετραγωνικά χιλιόμετρα (ή 260,48 μαζί με τις παρακείμενες νησίδες), όντας το μεγαλύτερο νησί της Τόνγκα, και είναι γενικώς επίπεδη, καθώς είναι κοραλλιογενής. Η επιφάνειά της ωστόσο είναι καλυμμένη με παχύ εύφορο έδαφος από την ηφαιστειακή τέφρα γειτονικών ηφαιστείων. Το μέγιστο υψόμετρό της είναι 28 μέτρα πάνω από την επιφάνεια της θάλασσας, στην κορυφή του λοφίσκου Μάτα κι Έουα, στην απότομη νότια ακτή του νησιού.

Στα βόρεια του Τονγκατάπου υπάρχουν πολλές μεμονωμένες νησίδες και κοραλλιογενείς ύφαλοι, που εκτείνονται μέχρι 7 χιλιόμετρα από τις ακτές του. Οι σχεδόν τελείως αποκλεισμένες από τον ωκεανό λιμνοθάλασσες Φανγκαούτα και Φανγκακακάου αποτελούν σημαντικούς βιότοπους αναπαραγωγής πουλιών και ψαριών, καθώς συνορεύουν με μαγκρόβιες ακτές, και αυτό παρά την εγγύτητα της πρωτεύουσας Νουκουαλόφα. Αμφότερες οι λιμνοθάλασσες ανακηρύχθηκαν «Φυσικό Καταφύγιο» από το κράτος το 1974.

### Κλίμα

Το Τονγκατάπου έχει ένα μάλλον δροσερότερο κλίμα από το μέσο κλίμα της Τόνγκα, καθώς βρίσκεται στο νοτιότερο σύμπλεγμα νησιών της χώρας. Εξαιτίας αυτού, η καλλιέργεια τροπικών οπωροφόρων είναι λιγότερο αποδοτική στο νησί από όσο είναι στα θερμότερα νησιά του βορρά.

Εξωτερικοί σύνδεσμοι
--------------------

* Πολυμέσα σχετικά με το θέμα  Tongatapu Islands στο Wikimedia Commons
* Το Τονγκατάπου στα Βικιταξίδια
* Εικόνες από το Τονγκατάπου

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 246562801
* LCCN: sh95007520
* GND: 4106529-3

 |

 |
Επετειακή καρφίτσα για τα 5 χρόνια της Τσε-Κα - Γκε-Πε-Ου
Η **Πανρωσική Έκτακτη Επιτροπή για την Καταπολέμηση της Αντεπαναστάσεως και του Σαμποτάζ παρά το Συμβούλιο Λαϊκών Επιτρόπων της ΡΣΟΣΔ** (Всероссийская чрезвычайная комиссия по борьбе с контрреволюцией и саботажем при Совете народных комиссаров РСФСР), πιο γνωστή με τα αρχικά **Βε-Τσε-Κα** (ВЧК) και **Τσε-Κά** (ЧК), αποτέλεσε την πρώτη υπηρεσία εσωτερικής ασφάλειας του σοβιετικού καθεστώτος. Ιδρύθηκε στις 5 Δεκεμβρίου (Ιουλιανό ημερολόγιο) του 1917 από το Σοβναρκόμ της Ρωσικής Σοσιαλιστικής Ομοσπονδιακής Σοβιετικής Δημοκρατίας (ΡΣΟΣΔ), και τέθηκε υπό την ηγεσία του Φέλιξ Ντζερζίνσκι. Το 1922 αντικαταστάθηκε από την Κρατική Πολιτική Διεύθυνση (Γκε-Πε-Ου), αλλά η ονομασία «Τσεκά», και «Τσεκίστ» (чекист) για τα μέλη της, πέρασε στο ρωσικό λεξιλόγιο ως όρος που αναφέρεται γενικά στα όργανα εσωτερικής ασφάλειας της ΕΣΣΔ, και κατόπιν της Ρωσικής Ομοσπονδίας, που εν πολλοίς είναι διάδοχοι της Τσεκά. Ομοίως χρησιμοποιήθηκε και στις χώρες του Ανατολικού Μπλοκ.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 132461267
* LCCN: n50077985
* ISNI: 0000 0001 0740 6140
* GND: 4283858-7
* SELIBR: 318435
* SUDOC: 082999155
* NKC: ko2002105969

 |

 |
Οι **Καλάμαι** ήταν αρχαία κώμη της Λακωνικής. 

Μετά την εγκατάσταση των Σλάβων στις ορεινές περιοχές του Ταϋγέτου, η περιοχή η οποία σήμερα ανήκει στον Νομό Μεσσηνίας, μετονομάστηκε σε Γιάνιτζα (ή Γιάνιτσα) και πρόσφατα σε Ελαιοχώριον ή Ελαιοχώρι. Με βάση επιγραφικά ευρήματα το Ελαιοχώρι, μάλλον ταυτίζεται με την αρχαία κώμη **Καλάμαι** όπως προκύπτει από τα ευρήματα στο κάστρο του Ελαιοχωρίου και στη θέση Περιβολάκια. 

Η Καλαμάτα ταυτίζεται με τις αρχαίες Φαρές ή Φηρές. Από την παραλία Καλαμάτας ως την συνοικία Περιβολάκια της Γιάνιτσας, διάφορες θέσεις με νερά και βλάστηση θα μπορούσαν να συσχετισθούν με το αναφερόμενο άλσος του "Καρνείου" Απόλλωνα ευρισκόμενο σε μικρή απόσταση από τις Φαρές.

**Στα "Μεσσηνιακά - Ηλειακά" του Παυσανίου "Ελλάδος περιήγησις" (ιν. 31.3)** αναφέρεται: "Έστι δε εν τη μεσογαίω κώμη **Καλάμαι**, και Λίμναι χωρίον ...".

**Ο Πολύβιος (Ιστορ. Ε')** αναφέρει: "Λυκούργος δ' εξορμήσας τας μεν **Καλάμας**, χωρίον τι των Μεσσηνίων, προδοσία μετέσχε, μετά δε ταύτα προήγε σπεύδων συμμίξαι τοις Αιτωλοίς".
Η **Παγκόσμια Ημέρα κατά της Ομοφοβίας, της Αμφιφοβίας και της Τρανσφοβίας** (IDAHOBIT) 17 Μαΐου είναι αφιερωμένη στον συντονισμό διεθνών εκδηλώσεων και ημερίδων που ευαισθητοποιούν το κοινό για θέματα που σχετίζονται με τις διακρίσεις εναντίον των ΛΟΑΤΚΙ ατόμων και τα δικαιώματά των. 

Η ημερομηνία αυτή επελέγη καθώς στις 17 Μαΐου 1990 αφαιρέθηκε η ομοφυλοφιλία από τη Διεθνής Στατιστική Ταξινόμηση Νοσημάτων και Συναφών Προβλημάτων Υγείας του Παγκοσμίου Οργανισμού Υγείας. Μέχρι τις 17 Μαΐου 2021, η Παγκόσμια Ημέρα κατά της Ομοφοβίας, της Τρανσφοβίας και της Αμφιφοβίας έχει αναγνωριστεί και εορταστεί επίσημα από περισσότερες από 130 διαφορετικές χώρες σε όλον τον κόσμο.

Παραπομπές
----------

1. ↑  «International Day Against Homophobia, Biphobia and Transphobia». IDAHO Committee. Ανακτήθηκε στις 9 Οκτωβρίου 2013.
2. ↑  «May 17th is the Intl Day Against Homophobia». Ilga.org. Αρχειοθετήθηκε από το πρωτότυπο στις 4 Ιουλίου 2014. Ανακτήθηκε στις 3 Δεκεμβρίου 2013.
3. ↑  «USAID Commemorates International Day Against Homophobia, Transphobia, and Biphobia | Statement by Administrator Samantha Power | U.S. Agency for International Development». *www.usaid.gov* (στα Αγγλικά). 17 Μαΐου 2021. Αρχειοθετήθηκε από το πρωτότυπο στις 17 Μαΐου 2021. Ανακτήθηκε στις 19 Οκτωβρίου 2021.
Το **υπνοπομπικό στάδιο** -ορισμός που χρησιμοποιήθηκε πρώτη φορά απο τον πνευματιστή Frederick Myers- είναι το στάδιο της συνειδητότητας που παρατηρείται όταν κάποιος ξυπνάει. Το αντίθετο του υπνοπομπικού σταδίου είναι η υπναγωγία η οποία είναι η κατάσταση μετάβασης απο την συνειδητότητα στον ύπνο. Η υπναγωγία είναι η κατάσταση συνειδητότητας και λογικής στην οποία το άτομο προσπαθεί να βγάλει νόημα απο τις μη συνηθισμένες εικόνες και απο τα μη συνηθισμένα περιεχόμενα, σε αντίθεση το υπνοπομπικό στάδιο είναι η συναισθηματική και εύπιστη κατάσταση στην οποία το άτομο προσπαθεί να βγάλει νόημα απο τον πραγματικό κόσμο. Η μειωμένη δραστηριότητα στον μπροστινό λοβό του εγκεφάλου στα πρώτα λεπτά αφού ξυπνήσει κάποιος προκαλεί μεγάλους χρόνους αντίδρασης σε ερεθίσματα και δυσλειτουργία της βραχυπρόθεσμης μνήμης. Αρκετές φορές όταν κάποιος ξυπνάει είναι μπερδεμένος ή μιλάει χωρίς να βγάζει κάποιο νόημα, ένα φαινόμενο που ο ψυχολόγος Peter McKeller αποκαλεί "υπνοπομπική ομιλία".

Δείτε επίσης
------------

* Υπναγωγία
Η **τομογραφία εκπομπής ποζιτρονίων** (αγγλικά: Positron Emmision Tomography) είναι μια τεχνική ακτινοδιάγνωσης της πυρηνικής ιατρικής που χρησιμοποιείται για την παρατήρηση μεταβολικών διαδικασιών στο σώμα και συνεισφέρει στη διάγνωση ασθενειών. Το σύστημα εντοπίζει ζεύγη ακτίνων γάμμα που εκπέμπονται έμμεσα από ένα ραδιονουκλίδιο το οποίο εκπέμπει ποζιτρόνια, συνήθως το φθόριο-18, το οποίο εισάγεται στο σώμα μέσα σε ένα βιολογικά ενεργό μόριο που ονομάζεται ραδιενεργός ανιχνευτής. Ακολούθως δημιουργούνται τρισδιάστατες εικόνες συγκέντρωσης του ανιχνευτή με ανάλυση σε υπολογιστή, Σε σύγχρονους σαρωτές PET-CT, η τρισδιάστατη απεικόνιση επιτυγχάνεται με τη βοήθεια αξονικής τομογραφίας που διενεργείται στον ασθενή στην ίδια επίσκεψη, στο ίδιο μηχάνημα.

Αναφορές
--------

1. ↑  Bailey, D.L· D.W. Townsend· P.E. Valk· M.N. Maisey (2005). *Positron-Emission Tomography: Basic Sciences*. Secaucus, NJ: Springer-Verlag. ISBN 978-1-85233-798-8.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τομογραφία εκπομπής ποζιτρονίων** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85135956
* GND: 4129799-4
* NKC: ph201874

 |

 |
Η **Διεθνής Παραολυμπιακή Επιτροπή** (αγγλικά: *International Paralympic Committee*, IPC) είναι ένας διεθνής μη κερδοσκοπικός οργανισμός και το παγκόσμιο κυβερνόν σώμα για το Παραολυμπιακό Κίνημα. Η Διεθνής Παραολυμπιακή Επιτροπή οργανώνει τους Παραολυμπιακούς Αγώνες και λειτουργεί ως Διεθνής Ομοσπονδία για εννέα αθλήματα.

Ιδρύθηκε στις 22 Σεπτεμβρίου του 1989 στο Ντίσελντορφ της Γερμανίας και η αποστολή της είναι να επιτρέψει στους παραολυμπιακούς αθλητές να επιτύχουν αθλητική αριστεία, να εμπνεύσει και να ενθουσιάσει τον κόσμο. Επιπλέον, η Διεθνής Παραολυμπιακή Επιτροπή θέλει να προωθήσει τις παραολυμπιακές αξίες και να δημιουργήσει ευκαιρίες στον αθλητισμό για όλα τα άτομα με αναπηρία, από αρχάριους μέχρι κορυφαίου επιπέδου αθλητές.

Παραπομπές
----------

1. ↑  Διεθνής Παραολυμπιακή Επιτροπή paralympic.gr

Εξωτερικοί σύνδεσμοι
--------------------

* Πολυμέσα σχετικά με το θέμα  International Paralympic Committee στο Wikimedia Commons
* Επίσημος ιστότοπος

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 141562762
* LCCN: n2004010445
* ISNI: 0000 0004 0455 8052
* GND: 5179802-5

 |

 |
Το **δορυδρέπανο** ήταν βυζαντινό πολεμικό όπλο.

Περιγραφή
---------

Ονομάζονταν έτσι επειδή ήταν δόρυ, μακρύτερο και ισχυρότερο του κοινού δόρατος, ενώ είχε προσαρμοσμένο στο άκρο του δρεπάνι που χρησίμευε για να κόβει και να καταρρίπτει τα προστατευτικά καλύμματα των αμυνόμενων εχθρών. 

Χρησιμοποιήθηκε το 559 όταν οι Ούννοι εισβάλλοντας στην Θράκη προσπάθησαν να καταλάβουν την χερσόνησο της Καλλίπολης. Την άμυνα των Βυζαντινών διεύθυνε ο στρατηγός Γερμανός, ο οποίος έστειλε πλοιάρια με θωρακοφόρους οπλίτες με δορυδρέπανο. Με τα όπλα αυτά έκοψαν τα σχοινιά από τις σχεδίες του εχθρού, καταποντίζοντας τους επιβάτες τους.

Πηγές
-----

* *Μεγάλη Στρατιωτική και Ναυτική Εγκυκλοπαιδεία, Τόμος 3, Δ-Ι*. Αθήνα: Έκδοσις Μεγάλης Στρατιωτικής και Ναυτικής Εγκυκλοπαιδείας. 1929. σελίδες 145 (pdf). Ανακτήθηκε στις 28 Νοεμβρίου 2012.
Ο **Κλεάνθης Ζερβός** (1921 -  30 Ιανουαρίου 2005) ήταν υποναύαρχος του ελληνικού Πολεμικού Ναυτικού και στη συνέχεια πολιτικός. Διετέλεσε βουλευτής Δωδεκανήσου του ΠΑΣΟΚ από το 1981 ως το 1989.

Βιογραφικό
----------

Γεννήθηκε στην Κάλυμνο, γιος του Ιωάννη Ζερβού. Σπούδασε στη Σχολή Ναυτικών Δοκίμων και συμπλήρωσε τις σπουδές του στη Ναυτική Σχολή Πολέμου, τη Σχολή Εθνικής Άμυνας και διάφορες σχολές εσωτερικού και εξωτερικού, μεταξύ των οποίων και αυτή του ΝΑΤΟ στη Δυτική Γερμανία.

Αποστρατεύτηκε με το βαθμό του υποναύαρχου και ασχολήθηκε με την πολιτική. Εξελέγη βουλευτής Δωδεκανήσου με το ΠΑΣΟΚ στις εκλογές του 1981. Στις εκλογές του 1985 κράτησε την έδρα του. Υπηρέτησε στο αξίωμα του βουλευτή ως το 1989. Πέθανε τον Ιανουάριο του 2005.

Πηγές
-----

* Φωτογραφία στον ιστότοπο της εφημερίδας "Ροδιακή"[*νεκρός σύνδεσμος*]
* Θητεία του Ζερβού στη Βουλή, ιστότοπος της Βουλής των Ελλήνων

Παραπομπές
----------

1. ↑  Δήλωση ΓΑΠ για το θάνατο του Κλεάνθη Ζερβού, 30-1-2005, ανάκτηση 25-3-2013.[*νεκρός σύνδεσμος*]
2. ↑  Εγκυκλοπαίδεια Πάπυρος Λαρούς Μπριτάνικα, τ. 26, σελ. 26
Η περίπλοκη χημική δομή της τεκοβιριμάτης
Η **τεκοβιριμάτη** (αγγλ. *tecovirimat*) είναι δραστική χημική ουσία, που πωλείται με την εμπορική ονομασία ***Tpoxx*** μεταξύ άλλων, και αποτελεί δραστικό αντιιικό φάρμακο με δράση κατά των ορθοποξικών ιών, όπως π.χ. της κοινής ευλογιάς και της ευλογιάς των πιθήκων. Είναι το πρώτο φάρμακο κατά της ευλογιάς που εγκρίθηκε στις Ηνωμένες Πολιτείες.

Η τεκοβιριμάτη αποτελεί τη μόνη φαρμακευτική αγωγή κατά της ευλογιάς των πιθήκων
Το φάρμακο δρα εμποδίζοντας την κυτταρική μετάδοση του ιού, αποτρέποντας έτσι τη νόσο. H τεκοβιριμάτη αποδείχτηκε ως αποτελεσματική σε εργαστηριακές δοκιμές. Έχει κριθεί από ειδικούς ότι προστατεύει τα ζώα από την ευλογιά των πιθήκων και την κουνελοβλογιά και δεν προκαλεί σοβαρές παρενέργειες στον άνθρωπο.

Δύο εκατομμύρια δόσεις αυτής της ουσίας αποθηκεύονται σήμερα στο Στρατηγικό Εθνικό Απόθεμα των Η.Π.Α. σε περίπτωση που συμβεί βιοτρομοκρατική επίθεση με βάση τον ορθοποξικό ιό.

Ο Οργανισμός Τροφίμων και Φαρμάκων των ΗΠΑ (FDA) την θεωρεί ως φάρμακο πρώτης κατηγορίας.

Παραπομπές
----------

1. ↑  McNeil Jr. Donald G. (13 July 2018). «Drug to Treat Smallpox Approved by F.D.A. a Move Against Bioterrorism». *The New York Times*.. Ανακτήθηκε στις 16 July 2018.
2. ↑  Whitehouse ER, Rao AK, Yu YC, et al. *Novel Treatment of a Vaccinia Virus Infection from an Occupational Needlestick* — San Diego, California, 2019. MMWR Morb Mortal Wkly Rep 2019;68:943–946. DOI:10.15585/mmwr.mm6842a2
3. ↑  «Oral Tecovirimat for the Treatment of Smallpox». *The New England Journal of Medicine* **379** (1): 44–53. July 2018. doi:10.1056/NEJMoa1705688. PMID 29972742.
4. ↑  McNeil Jr. Donald G. (13 July 2018). «Drug to Treat Smallpox Approved by F.D.A. a Move Against Bioterrorism». *The New York Times*.. Ανακτήθηκε στις 16 July 2018. McNeil Jr DG (13 July 2018).
5. ↑  «Are we there yet? The smallpox research agenda using variola virus». *PLOS Pathogens* **10** (5): e1004108. May 2014. doi:10.1371/journal.ppat.1004108. PMID 24789223.
6. ↑  Cunningham, Aimee (13 Ιουλίου 2018). «FDA approves the first smallpox treatment». Αρχειοθετήθηκε από το πρωτότυπο στις 12 Ιουλίου 2018. Ανακτήθηκε στις 21 Μαΐου 2022.
7. ↑   (PDF) ﻿New Drug Therapy Approvals 2018﻿ (Report). January 2019.. Ανακτήθηκε στις 16 September 2020.

Εξωτερικοί σύνδεσμοι
--------------------

* «Tecovirimat». *Drug Information Portal*. U.S. National Library of Medicine.
* «Tecovirimat monohydrate». *Drug Information Portal*. U.S. National Library of Medicine.
Ο **εδαφοβούκερος της Αβυσσηνίας** ή **βόρειος εδαφοβούκερος** (*Bucorvus abyssinicus*) είναι ένα από τα δύο είδη εδαφοβούκερου. Το άλλο είδος είναι ο Νότιος εδαφοβούκερος. 

Ο εδαφοβούκερος της Αβυσσηνίας είναι ένα αφρικανικό ημερόβιο πουλί, που βρίσκεται βόρεια του Ισημερινού. Ομάδες εδαφοβούκερων έχουν εδάφη έως και 2 – 100 τετραγωνικά μίλια.

Μορφολογία
----------

Ο εδαφοβούκερος της Αβυσσηνίας είναι ένα από τα δύο μεγαλύτερα είδη βούκερων (το άλλο είναι ο νότιος εδαφοβούκερος). Έχει ύψος 90 – 100 εκατοστά, 110 εκατοστά μήκος και 4 κιλά βάρος. Σύμφωνα με τον Στέβενσον και τον Φανσουά, αυτό το είδος είναι μεγαλύτερο είδος κατά μέσο όρο από τον νότιο εδαφοβούκερο στα 102 εκατοστά, αλλά τα δημοσιευμένα βάρη και οι τυποποιημένες μετρήσεις αντιστρόφως δείχνουν πως το νότιο είδος είναι πράγματι ελαφρώς μεγαλύτερο. Όπως και ο ξάδελφός του, ο εδαφοβούκερος της Αβυσσηνίας έχει μακριά γυμνά πόδια για βάδισμα. Το αρσενικό έχει κόκκινο σάκο λαιμού, ενώ το θηλυκό μπλε. Τροποποιημένα φτερά σχηματίζουν μεγάλες βλεφαρίδες που προστατεύουν τα μάτια του από τη σκόνη.

Τροφή
-----

Ο εδαφοβούκερος της Αβυσσηνίας τρέφεται με ποικιλία σπονδυλωτών και ασπόνδυλων, περιλαμβάνοντας χελώνες, σαύρες, αράχνες, σκαθάρια και κάμπιες: επίσης τρέφεται με ψοφίμια, φρούτα, σπόρους και φιστίκια.

Πινακοθήκη
----------

* Ζευγάρι στο Ζωολογικό του Φορτ ΓουόρθΖευγάρι στο Ζωολογικό του Φορτ Γουόρθ
* Το είδος αυτό έχει μακριές βλεφαρίδες όπως φαίνεται σε αυτό το θηλυκό επισημαίνοντας τον μπλε σάκο λαιμού.Το είδος αυτό έχει μακριές βλεφαρίδες όπως φαίνεται σε αυτό το θηλυκό επισημαίνοντας τον μπλε σάκο λαιμού.
* Αυγό εδαφοβούκερου της ΑβυσσηνίαςΑυγό εδαφοβούκερου της Αβυσσηνίας

Παραπομπές
----------

1. ↑  BirdLife International (2012). «*Bucorvus abyssinicus*». *IUCN Red List of Threatened Species. Version 2013.2*. International Union for Conservation of Nature. Ανακτήθηκε στις 26 Νοεμβρίου 2013.
2. ↑  *Field Guide to the Birds of East Africa: Kenya, Tanzania, Uganda, Rwanda, Burundi* by Stevenson & Fanshawe. Elsevier Science (2001), ISBN 978-0856610790
3. ↑  «Birds: Hornbill». San Diego Zoo. Ανακτήθηκε στις 16 Ιουλίου 2013.
4. ↑  «Abyssinian Ground Hornbill». The Sacramento Zoological Society.

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Εδαφοβούκερος της Αβυσσηνίας** |


|  |  |
| --- | --- |
| Wikispecies logoWikispecies logo | Τα Βικιείδη έχουν πληροφορίες για το θέμα:   **Εδαφοβούκερος της Αβυσσηνίας** |
Ο **Δημήτριος Καρατζένης** του Φώτη και της Βασιλικής (Πράμαντα, 14 Νοεμβρίου 1904- Αθήνα, 1989) ήταν Έλληνας δικηγόρος, πολιτικός και συγγραφέας. Υπηρέτησε ως βουλευτής Άρτας συνολικά 7 φορές (1951, 52, 56, 58, 61, 63, 64). Για την προσφορά του τιμήθηκε με το Παράσημο του Τάγματος του Φοίνικα. Ήταν παντρεμένος με την Αγγελική Λαλάκου και απέκτησαν 1 γιο και 1 κόρη.

Σταδιοδρομία
------------

Αφού τελείωσε το Γυμνάσιο στην Άρτα, ακολούθησε νομικές σπουδές στο Πανεπιστήμιο των Αθηνών. Εργάστηκε ως δικηγόρος. Ήταν ενεργός στην Τοπική Αυτοδιοίκηση στην ιδιαίτερη πατρίδα του ήδη από τα μέσα της δεκαετίας του '30. Εξελέγη δημοτικός σύμβουλος και πρόεδρος του δημοτικού συμβουλίου Άρτας (1936-41). Για πρώτη φορά εξελέγη βουλευτής Άρτας στις εκλογές του 1951 με τον Ελληνικό Συναγερμό, κόμμα με το οποίο επανεξελέγη και την επόμενη χρονιά. Λίγο αργότερα πολιτεύτηκε με την ΕΡΕ και εξελέγη εκ νέου βουλευτής σε όλες τις εκλογικές αναμετρήσεις από το 1956, ως και το 1964.

Έργα
----

Ασχολήθηκε με την νεότερη ιστορία της Άρτας του 19ου αιώνα και έγραψε πολλά ιστορικά βιβλία. Μερικά έργα του είναι «Η πολιτική ιστορία του Νομού Άρτας», που καλύπτει την περίοδο από το 1881 ως το 1981, «Η Επανάστασις της Άρτας του 1854» (Αθήνα 1973), «Η Άρτα εις την επανάστασιν του 1821 - Θυσίαι και Αγωνισταί», «Η εκατονταετηρίς της Άρτης, 1881-1981» (Αθήνα 1982), «Πολιτικές Προσωπικότητες νομού Άρτης: Ευάγγελος Π. Γαρουφαλιάς: Δήμαρχος – Βουλευτής» (Αθήνα 1983).

Παραπομπές
----------

1. ↑  Ελληνικόν who's who, Εκδοτικός Οργανισμός Ελληνικών who's who 1965, σελ. 234
2. ↑  «Βουλή των Ελλήνων» (PDF).

Πηγές
-----

* Δημήτριος Καρατζένης
* Άρθρο του Χρυσόστομου Μποκογιάννη για το Δημήτριο Καρατζένη, ανάκτηση 21-8-2013.
* Ανέμη
Ο **Ελ Ζαμπάτο** (απόδοση στα ισπανικά "άγριος κάπρος") είναι φανταστικός χαρακτήρας, πρωταγωνιστής της ομώνυμης σειράς κόμικς η οποία πρωτοδημοσιεύθηκε από τον εκδοτικό οίκο "Bruguera" μεταξύ των ετών 1958 έως και 1966. Δημιουργός του ήταν ο σεναριογράφος Βίκτορ Μόρα, σε σχέδιο του Φρανθίσκο Νταρνίς.

Υπήρξαν αρκετές αναδημοσιεύσεις των ιστοριών του ήρωα σε διάφορες χώρες, μεταξύ των οποίων και η Ελλάδα (στα περιοδικά Δυναμικό Αγόρι και Τρουένο). Πλην του βασικού χαρακτήρα, στο κόμικς εμφανίζονται επίσης ο γιγαντόσωμος "Ταύρος", η αγαπημένη του Ζαμπάτο, ρωμαία "Κλώντια", ο μουσικός "Φειδίας" κ.α.

Το ιστορικό πλαίσιο δράσης του κόμικς εντοπίζεται στην Ιβηρική, κατά τα χρόνια της ρωμαϊκής κατάκτησης και εμπεριέχει αντιστασιακά μηνύματα.

Πηγές
-----

* "'70s-'80s, τα περιοδικά που αγαπήσαμε", ISBN 978-960-93-3571-3
Η **τεκτονική** είναι η διαδικασία που ελέγχει τη δομή και τις ιδιότητες του φλοιού της Γης και την εξέλιξή της στο χρόνο. Συγκεκριμένα, περιγράφει τις διαδικασίες της ορογένεσης, την ανάπτυξη και τη συμπεριφορά των ισχυρών, παλαιών πυρήνων των ηπείρων που είναι γνωστοί ως κρατώνες και τους τρόπους με τους οποίους οι σχετικά άκαμπτες πλάκες που αποτελούν το εξωτερικό φλοιό της Γης αλληλεπιδρούν μεταξύ τους. Η τεκτονική παρέχει επίσης ένα πλαίσιο για την κατανόηση των σεισμών και των ηφαιστειακών ζωνών που επηρεάζουν άμεσα μεγάλο μέρος του παγκόσμιου πληθυσμού. Οι τεκτονικές μελέτες είναι σημαντικές ως βοήθεια για τους κοιτασματολόγους που ψάχνουν για ορυκτά καύσιμα και μεταλλεύματα μεταλλικών και μη μεταλλικών πόρων. Η κατανόηση των τεκτονικών αρχών είναι απαραίτητη για τους γεωμορφολόγους για να μπορούν να εξηγήσουν τα πρότυπα διάβρωσης και άλλα χαρακτηριστικά της γήινης επιφάνειας.

Ο κλάδος που ασχολείται με αυτήν την διαδικασία είναι η Τεκτονική Γεωλογία.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Γεωλογία |
| --- |
|  |
| Περιληπτικά | 
* Περίγραμμα της γεωλογίας
* Ευρετήριο των άρθρων γεωλογίας
 |
|  |
| Ιστορία της Γεωλογίας | 
* Γεωχρονολόγηση
* Γεωλογικός χρόνος
 |
|  |
| Σύσταση και δομή | 
* Γεωχημεία
* Κρυσταλλογραφία
* Ορυκτολογία
* Πετρογραφία
* Πετρολογία
* Ιζηματολογία
 |
|  |
| Ιστορική γεωλογία | 
* Στρωματογραφία
* Παλαιοντολογία
* Παλαιοκλιματολογία
* Παλαιογεωγραφία
 |
|  |
| Κίνηση | 
* Τεκτονική Γεωλογία
* Γεωδυναμική
* Τεκτονικές πλάκες
* Γεωμορφολογία
* Ηφαιστειολογία
 |
|  |
| Νερό | 
* Παγετωνολογία
* Υδρογεωλογία
* Ωκεανογραφία
 |
|  |
| Γεωφυσική | 
* Γεωδαισία
* Γεωμαγνητισμός
* Γεωφυσική καταγραφή
* Μαθηματική γεωφυσική
* Σεισμολογία
* Τεκτονοφυσική
 |
|  |
| Εφαρμοσμένη | 
* Οικονομική Γεωλογία
* Τεχνική Γεωλογία
* Περιβαλλοντική Γεωλογία
* Πλανητική Γεωλογία
* Γεωθερμία
* Γεωβιολογία
 |

 |
Ο **Δημήτριος Κουφίτσας** ή **Κωφίτσας** (1901 ή 1902 - 1946) ήταν μοίραρχος της Ελληνικής Βασιλικής Χωροφυλακής, κατοχικός υποδιοικητής Ασφάλειας Θεσσαλονίκης και αργότερα εισηγητής εκτάκτου στρατοδικείου κατά τη διάρκεια του Εμφυλίου Πολέμου. Εκτελέστηκε τον Οκτώβριο του 1946 από την ΟΠΛΑ.

Βιογραφικό
----------

Γεννήθηκε το 1901 ή το 1902 στο Χαλίκι Τρικάλων. Εισήλθε στη Σχολή Αξιωματικών Χωροφυλακής από την οποία αποφοίτησε το 1933. Ακόμη ήταν απόφοιτος της Νομικής Σχολής του Πανεπιστημίου Αθηνών. Διετέλεσε επί σειρά ετών διοικητής της Ειδικής Ασφαλείας Θεσσαλονίκης. Κατά τη διάρκεια της Κατοχής κράτησε αποστάσεις από τις γερμανικές δυνάμεις ώστε να αποφύγει την άμεση συνεργασία και παράλληλα υποστηρίζεται πως αρνήθηκε να παραχωρήσει αρχεία και πληροφορίες που αφορούσαν διωκόμενους κομμουνιστές. Για τη στάση του αναφέρεται πως αντιμετώπισε διώξεις από τις δυνάμεις Κατοχής. 

Μετά την Απελευθέρωση ο Κουφίτσας συνέχισε κανονικά τη σταδιοδρομία του. Δολοφονήθηκε το βράδυ της 6ης Οκτωβρίου 1946 στην πλατεία Διοικητηρίου από την επανεμφανιζόμενη ΟΠΛΑ. Η εκτέλεσή του εκλαμβάνεται ως αντίποινα για τις διώξεις που αντιμετώπιζε το αριστερό αλλά και το ευρύτερο εαμικό στοιχείο.

Η κηδεία του Κουφίτσα τελέστηκε στη Θεσσαλονίκη παρουσία πλήθους κόσμου και επισήμων. Επί Δικτατορίας δόθηκε το όνομά του σε οδό της Θεσσαλονίκης.

Παραπομπές
----------

1. 1 2 3  «Ιστορία οδών: Κουφίτσα Δημ». *thessaloniki.gr*. Δήμος Θεσσαλονίκης. 25 Ιουνίου 2021. Ανακτήθηκε στις 16 Μαρτίου 2022.
2. 1 2 3 4 5  Σπύρος Γ. Δερμιτζάκης, *Η Θεσσαλονίκη του αίματος 1876-1968. Πολιτικές δολοφονίες και εκτελέσεις*, Γράφημα, 2021, σελ. 183.
3. ↑  Νικόλαος Μέρτζος, *Αρμάνοι: Οι Βλάχοι*, σελ. 237
4. ↑  Δερμιτζάκης, 2021, σελ. 183-184.
5. ↑  Η Θεσσαλονίκη των πολιτικών δολοφονιών, Σταύρος Τζίμας, *Καθημερινή* 17/12/2006, ανακτήθηκε 2 Μαΐου 2009.
6. ↑  *Να τελειώνουμε με τα κατοχικά φαντάσματα*, 12.04.18, avgi.gr
7. ↑  Αριστείδης Κεσόπουλος, *Η ονομασία των δρόμων της Θεσσαλονίκης*, Μαλλιάρης (Παιδεία), 1997, σελ. 333.

Βιβλιογραφία
------------

* Σπύρος Γ. Δερμιτζάκης, *Η Θεσσαλονίκη του αίματος 1876-1968. Πολιτικές δολοφονίες και εκτελέσεις*, Γράφημα, 2021.

Περαιτέρω ανάγνωση
------------------

* Τ. Α. Κατσαρός, *Μια απόφαση μάχομαι μέχρι το τέλος. Θεσσαλονίκη 1946-47*, χ.ε. Θεσσαλονίκη 2011.
Τροχήλατος κιλλίβαντας για κανόνι
Φορητός σπαστός κιλλίβαντας για αντιαρματικό 9K115-2 Metis-M
Ο **κιλλίβαντας** είναι φορείο, ενίοτε και κινητό, στο οποίο τοποθετηθείται το όπλο βολής. Αυξάνει ευελιξία στην μεταφορά, καθώς και την σταθερότητα και την ακρίβεια στόχευσης και ταυτόχρονα μειώνει την ανάκρουση της εκτόξευσης του βλήματος.

Ιστορία
-------

Η εξέλιξη και εφαρμογή των κιλλιβάντων συνδέεται στενά με την ιστορία του πυροβολικού, καθώς τα βαρια αυτά όπλα, σε αντίθεση με τα πιστόλια, απαιτούν μια σταθερή βάση. 

Τις βομβάρδες τις έβαζαν αρχικά πάνω σε δοκάρια, αργότερα προστέθηκε και στρόβιλος για την περιστροφή τους. Με την ανάπτυξη του πυροβολικού, πήραν την μορφή καρότσας, ακόμα και για τη μεταφορά πάνω σε ράγιες τραίνου. Στο ναυτικό πυροβολικό είναι μικρότερων διαστάσεων, ανάλογα με το κατάστρωμα.

Πηγές
-----

* Franz Kosar: *Artillerie im 20.* *Jahrhundert. Das Handbuch der Geschütze.* Sonderausgabe. Bernard und Graefe, Bonn 2004, ISBN 3-7637-6249-3.
* R. Böhm: *Die deutschen Geschütze 1939–1945.* Herausgegeben von Ferdinand von Senger und Etterlin, Bernard und Graefe, Bonn 1999, ISBN 3-7637-5989-1.
* Otto Lueger: Lexikon der gesamten Technik und ihrer Hilfswissenschaften, Bd. 6 Stuttgart, Leipzig 1908. S. 42–50.
* Meyers Großes Konversations-Lexikon, Band 12. Leipzig 1908, σσ. 36–40

Εξωτερικοί σύνδεσμοι
--------------------

* Πολυμέσα σχετικά με το θέμα  Gun-carriages στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85057919
* GND: 4315474-8
* BNF: cb119744320 (data)

 |

 |
Το **Δημοτικό Στάδιο Κορωπίου** είναι ένα ποδοσφαιρικό στάδιο στο Κορωπί και είναι έδρα του Α. Ο. Κορωπίου. Φέρει το όνομα του Αντώνη Πρίφτη, ενός αθλητή του στίβου με καταγωγή από το Κορωπί, ο οποίος αγωνίστηκε στη Μεσο-Ολυμπιάδα του 1906 και πέθανε κατά τον Α' Βαλκανικό Πόλεμο το 1913.

Ιστορία
-------

Το γήπεδο κατασκευάστηκε το 1957 και το 1967 φτιάχτηκε η βόρεια εξέδρα του γηπέδου. Το 2003 τοποθετήθηκαν σε όλες τις εξέδρες πλαστικά καθίσματα, ενώ αντικαταστάθηκε ο χλοοτάπητας. Το 2006, ο Α.Ο. Κορωπί προβιβάστηκε στη Γ΄ Εθνική και από το χρηματικό έπαθλο της διοργάνωσης, κατασκευάστηκε και μία άλλη εξέδρα, αυξάνοντας την χωρητικότητα στις 3.500 θέσεις. Η χωρητικότητα-ρεκόρ για το γήπεδο έγινε τη σεζόν 1970-1971 στον αγώνα: Κορωπί - Παναιτωλικός για τη Β' Εθνική κατηγορία, με 3.200 θεατές να παρακολουθούν τον αγώνα.

Παραπομπές
----------

1. ↑  Το στάδιο στην ιστοσελίδα *Stadia.gr*

Πηγές
-----

* Το στάδιο στην ιστοσελίδα *Stadia.gr*
* Α.Ο. Κορωπί - Εγκαταστάσεις
Συντεταγμένες: 8°40′N 11°40′W﻿ / ﻿8.667°N 11.667°W﻿ / 8.667; -11.667

Το **Τονκολίλι** (αγγλικά: *Tonkolili*) είναι μια από τις 5 επαρχίες της Βόρειας περιφέρειας, Σιέρρα Λεόνε. Πρωτεύουσά της είναι η Μαγκμπουράκα. Έχει έκταση 7.003 τ.χλμ. (τρίτη μεγαλύτερη επαρχία της Β. περιφέρειας), πληθυσμό 375.363 κατοίκων (τρίτη μεγαλύτερη) και πυκνότητα 53,6 κατοίκων ανά τ.χλμ. (τέταρτη μεγαλύτερη).

Γεωγραφία
---------

Το Τονκολίλι βρίσκεται κεντρικά της χώρας και της Βόρειας περιφέρειας. Συνορεύει στα βορειοανατολικά με το Κοϊναντούγκου, στα νοτιοανατολικά με το Κόνο και την Κενέμα, στα νότια-κεντρικά με το Μπο, στα νοτιοδυτικά με τη Μογιάμπα, στα βόρεια με το Μπομπάλι και στα βορειοδυτικά με το Πορτ Λόκο.

Δείτε επίσης
------------

* Επαρχίες της Σιέρρα Λεόνε

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Περιφέρειες και επαρχίες της Σιέρρα Λεόνε |
| --- |
|  |
| Ανατολική Περιφέρεια | 
Κενέμα · Κόνο · Καϊλαχούν |
|  |
| Βόρεια Περιφέρεια | 
Μπομπάλι · Κοϊναντούγκου · Πορτ Λόκο · Τονκολίλι · Κάμπια |
|  |
| Νότια Περιφέρεια | 
Μπο · Μπόντε · Πουτζεχούν · Μογιάμπα |
|  |
| Δυτική Περιφέρεια | 
Δυτική Αγροτική Επαρχία · Δυτική Αστική Επαρχία |

 |
Ο οικογενειακός τάφος των Ντουάρτε στη Ρεκολέτα
Η **Μαρία Εύα Ντουάρτε ντε Περόν** (*María Eva Duarte de Perón*, 7 Μαΐου 1919 – 26 Ιουλίου 1952) ήταν η δεύτερη σύζυγος του προέδρου της Αργεντινής Χουάν Ντομίνγκο Περόν (1895-1974) και Πρώτη Κυρία της Αργεντινής από το 1946 μέχρι τον θάνατό της το 1952. Συχνά την αναφέρουν απλά ως **Εύα Περόν** ή με το υποκοριστικό **Εβίτα**.

Γεννήθηκε στο αγροτικό χωριό Λος Τόλδος, στην Πάμπα, η νεότερη από 5 παιδιά. Το 1934 και σε ηλικία δεκαπέντε χρονών μετακόμισε στην πρωτεύουσα της χώρας, το Μπουένος Άιρες, όπου επεδίωξε σταδιοδρομία ηθοποιού στο θέατρο, το ραδιόφωνο και το σινεμά. Γνώρισε τον συνταγματάρχη Χουάν Περόν το 1944, σε μια φιλανθρωπική εκδήλωση στο Μπουένος Άιρες για τα θύματα του σεισμού του Σαν Χουάν, και παντρεύτηκαν τον επόμενο χρόνο. Το 1946 ο Χουάν Περόν εξελέγη πρόεδρος της Αργεντινής. Κατά τη διάρκεια των επόμενων έξι χρόνων η Εύα Περόν απέκτησε δύναμη στα φιλο-Περονικά εργατικά σωματεία, μιλώντας για τα εργατικά δικαιώματα. Επίσης, διηύθυνε τα υπουργεία Εργασίας και Υγείας, ίδρυσε και διηύθυνε το φιλανθρωπικό Ίδρυμα Εύα Περόν, πάλεψε για τα δικαιώματα των γυναικών στην Αργεντινή και ίδρυσε και διηύθυνε το πρώτο γυναικείο πολιτικό κόμμα μεγάλης κλίμακας της χώρας,το Γυναικείο Περονικό Κόμμα. 

Το 1951, η Εύα Περόν αποδέχτηκε το χρίσμα των Περονικών για τη θέση του Αντιπροέδρου της Αργεντινής. Στον αγώνα αυτό έλαβε μεγάλη υποστήριξη από την πολιτική βάση των Περονικών, χαμηλόμισθους Αργεντινούς και μέλη της εργατικής τάξης γνωστών ως *ντεσκαμισάντος*, «χωρίς πουκάμισο». Εντούτοις, η αντιπολίτευση των στρατιωτικών και της υψηλής κοινωνίας σε συνδυασμό με την φθίνουσα υγεία της τελικά την ανάγκασαν να αποσύρει την υποψηφιότητά της. Το 1952, λίγο πριν το θάνατό της από καρκίνο στην ηλικία των τριαντατριών ετών (33), η Εύα Περόν έλαβε από το Κογκρέσο της Αργεντινής τον επίσημο τίτλο του *Πνευματικού Ηγέτη του Έθνους*. Απευθυνόμενη προς τον κόσμο, από το μπαλκόνι της Προεδρικής κατοικίας, για τελευταία φορά, ανακοίνωσε ότι θα επιστρέψει όλους τους τίτλους τιμής που της έχουν αποδοθεί έως τώρα και θα κρατήσει μόνο τον τελευταίο τίτλο, του "*Πνευματικού Ηγέτη του Έθνους*". 

Η ταφή της Πρώτης Κυρίας, έγινε με τιμές Αρχηγού κράτους και δημοσία δαπάνη. Τεράστιο και βαρύτατο ήταν το πένθος, από τον Λαό της Αργεντινής, που τόσο αγάπησε. 

Η ιστορία της έγινε κομμάτι της μαζικής κουλτούρας ως το αντικείμενο του μιούζικαλ *Εβίτα* στη θεατρική σκηνή, και έπειτα σε ταινία, με πρωταγωνίστρια την τραγουδίστρια Μαντόνα.

Αναφορές
--------

* Norhakim Eva Peron Page
* Guareschi, Roberto (November 5, 2005). "Not quite the Evita of Argentine legend". *New Straits Times*, p. 21.
* Tobar, Hector (Los Angeles Times, 2003)]
* Heath, Nick (People's History, UK)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 39410524
* **ΕΒΕ**: 237813
* LCCN: n79091465
* ISNI: 0000 0000 8374 0442
* GND: 118739980
* SELIBR: 83362
* SUDOC: 027367495
* BNF: cb12124774g (data)
* BIBSYS: 90213036
* NLA: 35417580
* NDL: 00621277
* NKC: jn20000720222
* ICCU: LO1V149643
* BNE: XX925219
* CiNii: DA10661166

 |

 |
Τα **υποατομικά σωματίδια** είναι στοιχειώδη ή σύνθετα σωματίδια μικρότερα από το άτομο. Αν και τα γνωστότερα συστατικά των ατόμων είναι το πρωτόνιο, το νετρόνιο και το ηλεκτρόνιο, ωστόσο δεν είναι τα μόνα. Μετά τα μέσα του εικοστού αιώνα ανακαλύφθηκε ότι τo πρωτόνιο και το νετρόνιο αποτελούνται κι αυτά από άλλα, πιο στοιχειώδη σωματίδια, τα κουάρκς. Ακόμα, η χρήση ολοένα ισχυρότερων επιταχυντών σωματιδίων για τη μελέτη της δομής της ύλης, αποκάλυψε την ύπαρξη ενός μεγάλου αριθμού ασταθών στοιχειωδών σωματιδίων.

Κατηγορίες υποατομικών σωματιδίων
---------------------------------

Υπάρχουν δύο κατηγορίες υποατομικών σωματιδίων: τα στοιχειώδη σωμάτια (τα οποία δεν διαθέτουν εσωτερική δομή) και τα σύνθετα σωμάτια που είναι είτε αδρόνια είτε μεσόνια και αποτελούνται από στοιχειώδη σωματίδια.

### Στοιχειώδη σωμάτια

Τα γνωστά στοιχειώδη σωμάτια είναι:

* 6 κουάρκς *(quarks)*: up (πάνω), down (κάτω), strange (παράξενο), charm (γοητευτικό), bottom (βυθός) ή beauty (ομορφιά), top (κορυφή)
* 6 λεπτόνια *(leptons)*: ηλεκτρόνιο (e), μιόνιο (\mu ), ταυ (\tau ), ηλετρονικό νετρίνο ({\displaystyle \nu \_{e}}), μιονικό νετρίνο ({\displaystyle \nu \_{\mu }}), ταυ νετρίνο ({\displaystyle \nu \_{\tau }})
* 5 φορείς αλληλεπιδράσεων *(force carriers)*: φωτόνιο (γ), γκλουόνιο (g), W+, W-, Ζο.

Για κάθε σωματίδιο ύλης υπάρχει ένα αντισωματίδιο αντιύλης *(anti-matter)* που έχει την ίδια μάζα και περιστροφή με το αντίστοιχο σωμάτιο, αλλά αντίθετο ηλεκτρικό φορτίο. Τα αντισωμάτια συμβολίζονται με μία γραμμή πάνω από το όνομα του αντίστοιχου σωματιδίου. Μερικά σωματίδια είναι τα ίδια το αντισωμάτιο του εαυτού τους, όπως το φωτόνιο γ, και το μποζόνιο Ζο. Όταν ένα σωμάτιο και ένα αντισωμάτιο αλληλεπιδράσουν εξαϋλώνονται δίνοντας το αντίστοιχο της μάζας τους σε ενέργεια με την μορφή φωτονίων. Γι αυτό το λόγο, δεν υπάρχει αντιύλη στο σύμπαν, εκτός αν αυτή προλάβει να ανιχνευθεί πριν να έρθει σε επαφή με την ύλη (π.χ. στο εσωτερικό των πρωτονίων και των νετρονίων δεν υπάρχουν μόνο κουαρκς αλλά και αντικουάρκ (κουάρκς της αντιύλης).

### Αδρόνια

Τα αδρόνια είναι σύνθετα υποατομικά σωμάτια τα οποία αποτελούνται από κουάρκς και χωρίζονται σε δύο κατηγορίες:

* βαρυόνια *(baryons)*: αποτελούνται από 3 κουάρκς (π.χ. το πρωτόνιο αποτελείται από 2 up και 1 down,ενώ το νετρόνιο από 2 down και 1 up {\displaystyle p=uud\,})
* μεσόνια *(mesons)*: αποτελούνται από ζεύγος ενός κουάρκ *(quark)* κι ενός αντικουάρκ *(antiquark)* (π.χ. το πιόνιο+ αποτελείται από 1 up και ένα αντι-down {\displaystyle \pi ^{+}=u{\overline {d}}})

Δείτε επίσης
------------

* Στοιχειώδες σωματίδιο
* Καθιερωμένο Πρότυπο
* Αδρόνιο

Παραπομπές
----------

1. ↑  *Χημεία Α΄Λυκείου*. ΔΙΟΦΑΝΤΟΣ. 2014.

Εξωτερικοί σύνδεσμοι
--------------------

*
Το **Δημοτικό Στάδιο Βύρωνα**, *(πρώην Εθνικό Στάδιο)*, βρίσκεται στα ανατολικά προάστια της Αθήνας, στους πρόποδες του Υμηττού μόλις 3 χιλιόμετρα από το κέντρο της πόλης. Το στάδιο βρίσκεται δίπλα από τα κοιμητήρια, στις άκρες του Βύρωνα.

Ιστορικό
--------

Το στάδιο κατασκευάστηκε πάνω σε παλιό λατομείο. Για αυτό το λόγο είναι γνωστό και ως *«νταμάρια»*, το οποίο σημαίνει λατομείο. Χτίστηκε το 1990 και ανήκει στο Δήμο Βύρωνα. Αποτελεί έδρα του Αθηναϊκού και της Δόξας Βύρωνα. 

Το ρεκόρ προσέλευσης είναι 5.803 θεατές σε αγώνα μεταξύ Αθηναϊκού και Παναθηναϊκού το 1991. Η σημερινή χωρητικότητα ανέρχεται σε 3.700 θεατές.

Παραπομπές
----------

1. ↑  Ανακτήθηκε στις 28  Ιουνίου 2019.
2. ↑  Xenides, George. «Δημοτικό Στάδιο Βύρωνα». *www.stadia.gr*. Ανακτήθηκε στις 11 Απριλίου 2016.
3. ↑  Ε.Π.Σ. Αθηνών: Γήπεδο Βύρωνα ΔΗΜΟΤΙΚΟ ΣΤΑΔΙΟ

Εξωτερικοί σύνδεσμοι
--------------------

* Πληροφορίες σταδίου - *stadia.gr*

Συντεταγμένες: 37°57′31″N 23°46′09″E﻿ / ﻿37.9586°N 23.7693°E﻿ / 37.9586; 23.7693
Ο **Τομ Τάλι** (**Tom Tully**, Γλασκώβη, Σκωτία, Ηνωμένο Βασίλειο, 1940 - 2013) ήταν Βρετανός συγγραφέας σεναρίων εικονογραφημένων περιπετειών δράσης και ιδιαίτερα αθλητικού περιεχομένου. Μεγάλωσε στο Reading, όπου απέκτησε δίπλωμα συγγραφέα, κυρίως παιδικών βιβλίων, αφού προηγουμένως δούλεψε ως υπάλληλος γραφείου, σε μία κρατική υπηρεσία. Υπηρέτησε τη θητεία του στη Βρετανική βασιλική Αεροπορία (RAF) ως λογιστής, ενώ χρειάστηκε να προσπαθήσει επί μακρύ διάστημα, έως ότου καταφέρει να γίνει γνωστός σαν ελεύθερος επαγγελματίας σεναριογράφος. Η πρώτη του σεναριακή δουλειά ήταν στη σειρά «*Heros the Spartan*» για το περιοδικό *Eagle*, το 1962. Ακολούθως, εργάσθηκε σε πάρα πολλά περιοδικά του είδους (κόμικς) (*Battle Picture Weekly*, *2000 AD*, *Buster*, *Valiant*, *Tornado*, *TV Comic* κ.α.) δημιουργώντας ή συνεισφέροντας σε πολλές πρωτότυπες και επιτυχημένες σειρές, ενώ συνεργάσθηκε για την εικονογράφησή τους με πολλούς γνωστούς καλλιτέχνες του χώρου (Jesus Blasco, Mike White, Dave Gibbons, Ian Gibson, Mike Western, Jesus Redondo, Frank Bellamy, 'Vanyo', Mike Dorey κ.α.)

Η γνωστότερη δουλειά του παρουσιάσθηκε μέσω της σειράς Roy of the Rovers της οποίας ήταν ο βασικός σεναριογράφος κατά τις δεκαετίες του ΄70 και ΄80. Άλλες γνωστές δουλειές του αποτελούν οι σειρές «*Johnny Red*», «*The Evil of Matthew Hobb*», «*Night of the Carnivore*», «*Steel Claw*» και «*Return of the Claw*», «*The Leopard from Lime Street*», «*Kelly’s Eye*», «*Doctor Who*», «*Dan Dare*», «*Harlem Heroes*», «*Mean Arena*», «*The Mind of Wolfie Smith*» κλπ.

Πηγές
-----

* Tom Tully at 2000 AD online
* Tom Tully at the Comic Book DB Αρχειοθετήθηκε 2015-05-10 στο Wayback Machine.
* Tom Tully at Dan Dare.info Αρχειοθετήθηκε 2020-01-02 στο Wayback Machine.

Παραπομπές
----------

1. ↑  www.dandare.info/artists/tully.htm.
2. ↑  Εθνική Βιβλιοθήκη της Γαλλίας: «BnF catalogue général» (Γαλλικά) Εθνική Βιβλιοθήκη της Γαλλίας. Παρίσι.
3. ↑  Ανακτήθηκε στις 20  Ιουνίου 2019.
4. ↑  «"Dan Dare - Pilote of the Future" Ανακτήθηκε στις 6/8/2020». Αρχειοθετήθηκε από το πρωτότυπο στις 2 Ιανουαρίου 2020. Ανακτήθηκε στις 27 Μαρτίου 2015.
5. ↑  «"Dan Dare: Tom Tully" Ανακτήθηκε στις 30/9/2019». Αρχειοθετήθηκε από το πρωτότυπο στις 2 Ιανουαρίου 2020. Ανακτήθηκε στις 27 Μαρτίου 2015.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 70461057
* **Europeana**: agent/base/79179
* LCCN: n87911913
* ISNI: 0000 0000 6756 4143
* BNF: cb16739988q (data)
* NLA: 36063925

 |

 |
**Κινηματογραφιστής** ή **διευθυντής φωτογραφίας** είναι ο επικεφαλής του συνεργείου στα γυρίσματα ενός κινηματογραφικού έργου, αλλά και σε τηλεοπτικές παραγωγές, ζωντανές μεταδόσεις κ.λπ. Η μελέτη και η άσκηση της ειδικότητας αυτής αναφέρεται με τον όρο κινηματογραφία.

Ρόλος
-----

Μερικοί δημιουργοί ταινιών έχουν την άποψη ότι κινηματογραφιστής είναι το άτομο που διευθύνει τις κάμερες και τον φωτισμό και ο διευθυντής φωτογραφίας έχει να κάνει με τις φωτογραφικές πτυχές της ταινίας, όπως το καδράρισμα, τα κοστούμια, το μακιγιάζ και τον φωτισμό της ταινίας, αλλά και το ρόλο του βοηθού παραγωγής στη διόρθωση χρωμάτων.

Ο κινηματογραφιστής διαλέγει την κάμερα, το φιλμ, τους φακούς, τα φίλτρα κ.λπ. ώστε να αποτυπώσει μια σκηνή με βάση τις οδηγίες του σκηνοθέτη. Η σχέση μεταξύ κινηματογραφιστή και σκηνοθέτη ποικίλλει: πολλοί σκηνοθέτες δίνουν ελευθερία κινήσεων στους κινηματογραφιστές, ενώ άλλοι δεν τους επιτρέπουν σχεδόν καμία πρωτοβουλία, ούτε καν να επιλέξουν τη θέση της κάμερας και τον φακό. Συνήθως, ο σκηνοθέτης μεταφέρει στον κινηματογραφιστή τι ακριβώς θέλει από μία σκηνή και του δίνει την ανάλογη ελευθερία ώστε να πετύχει το ζητούμενο οπτικό αποτέλεσμα.

Ενώσεις κινηματογραφιστών
-------------------------

Στην Ελλάδα, το 2013, ιδρύθηκε η Eνωση Ελλήνων Κινηματογραφιστών "με σκοπό την ανάδειξη, προώθηση και διάδοση της τέχνης της φωτογραφίας του Κινηματογράφου" σύμφωνα με τα πρότυπα αντίστοιχων ενώσεων του εξωτερικού, όπως η ASC των Ηνωμένων Πολιτειών και η BSC του Ηνωμένου Βασιλείου.

Παραπομπές
----------

1. ↑  «Ποιοι είμαστε | GSC - Greek Society of Cinematographers». *Ένωση Ελλήνων Κινηματογραφιστών*. Ανακτήθηκε στις 4 Μαΐου 2023.
2. ↑  «10 χρόνια GSC: Ολα όσα θέλετε να μάθετε για τη Διεύθυνση Φωτογραφίας (και φοβόσασταν να ρωτήσετε)». *flix.gr*. Ανακτήθηκε στις 4 Μαΐου 2023.

Εξωτερικοί σύνδεσμοι
--------------------

* Cinematography.com
* International Cinematographers Guild
* Burns, Paul The History of the Discovery of Cinematography Αρχειοθετήθηκε 2020-10-05 στο Wayback Machine.

|  |  |
| --- | --- |
| 

|  |
| --- |
| * Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* GND: 4029412-2
* NKC: ph121408

 |

 |
**Το Κόσοβο είναι Σερβία** (σερβικά: *Косово је Србија*, μεταγραμματισμός στο λατινικά: Kosovo je Srbija) είναι σύνθημα που χρησιμοποιείται στη Σερβία ήδη από το 1989, κατά την αντιγραφειοκρατική επανάσταση,και διαδόθηκε το 2008 ως αντίδραση στη Διακήρυξη της ανεξαρτησίας του Κοσσυφοπεδίου στις 27 Φεβρουαρίου 2008. Το σύνθημα χρησιμοποιήθηκε σε μια σειρά διαδηλώσεων και από τη σερβική κυβέρνηση. Απαντάται σε μπλουζάκια, γκράφιτι και ιστότοπους. Το σύνθημα χρησιμοποιείται από Σέρβους σε όλο τον κόσμο.

Παραπομπές
----------

1. ↑  «Protest u organizaciji Vlade Srbije» (στα sh). *B92*. 19 March 2004.. Ανακτήθηκε στις 24 January 2010.
2. ↑  «Pomozite Srbima!» (στα sh). *Glas Javnosti*. 19 March 2004.. Ανακτήθηκε στις 24 January 2010.
3. ↑  Zimonjic, Vesna Peric (18 December 2007). «Too Late, Billboards Show a Way». *Inter Press Service*. Αρχειοθετήθηκε από το πρωτότυπο στις 26 February 2008.. Ανακτήθηκε στις 24 January 2010.
Συντεταγμένες: 41°55′N 22°24′E﻿ / ﻿41.917°N 22.400°E﻿ / 41.917; 22.400

Η **Κοιλάδα Κότσανη** (σλαβομακεδονικά: Кочанска котлина‎, *Kočanska kotlina*) βρίσκεται κατά μήκος του ποταμού Μπρεγκάλνιτσα στο ανατολικό τμήμα της Βόρειας Μακεδονίας, και συγκεκριμένα σε γεωγραφικό πλάτος 41° και 55' και γεωγραφικό μήκος 22° και 25'. Η κοιλάδα καλύπτει συνολικά μια έκταση 1020 km² και εκτείνεται και από τις δύο πλευρές του ποταμού Μπρεγκάλνιτσα, εκτείνεται από δυτικά-νοτιοδυτικά έως ανατολικά-βορειοανατολικά, σε μια περιοχή μήκους 26 χλμ. Ο πυθμένας της κοιλάδας, δηλαδή το επίπεδο τμήμα της, καλύπτει συνολική έκταση 115 χλμ². Το χαμηλότερο σημείο της κοιλάδας βρίσκεται στο δυτικό της τμήμα, όπου ο παραπόταμος Ζλετόφσκα ενώνεται με τον Μπρεγκάλνιτσα, σε υψόμετρο 290 μέτρων. Προχωρώντας ανατολικά, το υψόμετρο ανεβαίνει σταδιακά στα 330 μέτρα. Η διαφορά μεταξύ του χαμηλότερου προς το υψηλότερο υψομέτρου της κοιλάδας είναι 40 μέτρα.

Για ορισμένα σημεία της κοιλάδας έχουν δοθεί συγκεκριμένα ονόματα. Έτσι, το μεσαίο της τμήμα είναι γνωστό ως Πεδία του Κότσανη (ή Κοτσάνσκο), το νοτιοανατολικό τμήμα ως Βινίτσκο και το δυτικό ως Ζλετόφσκο. Κάποια τοπωνύμια γύρω από τα μεγάλα χωριά είναι τα εξής: Orizarsko, Istibanjsko, Zrnovsko, Obleshevsko και άλλα.

Η κοιλάδα Κότσανη έχει γόνιμο έδαφος και άφθονο νερό, ιδιότητες οι οποίες την καθιστούν ιδανική για την καλλιέργεια δημητριακών, και ιδιαίτερα ρυζιού, σε αυτές τις εξαιρετικές φυσικές συνθήκες.

Ιστορία
-------

 Η κοιλάδα Κότσανη την αυγή
Σύμφωνα με επιστημονικές έρευνες, η κοιλάδα Κότσανη προέκυψε από τεκτονικές επιδράσεις. Κρίσιμη σημασία για τη σημερινή μορφή και τη δομή του αναγλύφου της είχαν οι τεκτονικές κινήσεις που σημειώθηκαν πριν από τα μέσα του Ολιγόκαινου. Εκείνη την περίοδο, το έδαφος κατέβηκε ανάμεσα σε δύο διαχωριστικές γραμμές, μια από τον βορρά (Οσόγκοβο) και μια άλλη από τομ νότο (Πλατσκόβιτσα). Στο τέλος του Μειόκαινου και στις αρχές της πλειοκαίνου εποχής, η κοιλάδα πλημμύρισε από μια λίμνη γλυκού νερού, η οποία μαζί με άλλες γειτονικές λίμνες δημιούργησαν τη λίμνη του Μεσαίου Αξιού. Το βάθος αυτής της λίμνης της πλειοκαίνου εποχής ήταν πάνω από 500 μέτρα.

Κλίμα
-----

Η μέση ετήσια θερμοκρασία του αέρα στην κοιλάδα Κότσανη είναι 13 βαθμοί °C. Το γεγονός αυτό κατατάσσει αυτή την κοιλάδα μεταξύ των θερμών κοιλάδων της χώρας. Η θερμοκρασία της είναι παρόμοια με τη θερμοκρασία του αέρα στη Βελεσά ή στην κοιλάδα της Στρώμνιτσας. Η κοιλάδα Κότσανη είναι πλούσια σε ιαματικές πηγές, ειδικά στα χωριά Istibanja, Dolni Podlog, Banja και Krupište. Στο χωριό Dolni Podlog, κοντά στην πόλη Κότσανη, γίνονται δύο γεωτρήσεις 35 μέτρων και 460 μέτρων, με 300 λίτρα/δευτ. και θερμοκρασίες ανάμεσα στους 70-80 °C.  Οι φαρμακευτικές ιδιότητες του ιαματικού νερού από την κοιλάδα Κότσανη, σύμφωνα με τον Ρίστο Τσάνεφ, είναι παρόμοιες με εκείνες του νερού στα λουτρά του Negorci, κοντά στη Γευγελή.

Παραπομπές
----------

1. ↑  Kočani and the region from prehistory to the present days, Kočani Municipality, December 2003
2. ↑  Kocani Geothermal District Heating System